Autoritățile de reglementare a internetului din China au impus noi reguli stricte împotriva afișării ostentative a averilor pe rețelele sociale. Mai mulți influenceri celebri și bogați și-au văzut recent conturile interzise pentru expunerea stilului de viață luxos, ca parte a unei campanii mai ample de promovare a valorilor sociale pozitive.
Autoritățile chineze au început să ia măsuri drastice împotriva influencerilor care își etalează averea pe platformele de socializare. Printre cei vizați se numără Wang Hongquanxing, cunoscut drept „Kim Kardashian de China”, care avea 4,3 milioane de urmăritori pe Douyin, echivalentul chinezesc al TikTok. Postările sale cu bijuterii scumpe și apartamente de lux au dus la ștergerea contului său.
Alți influenceri afectați sunt „Sora Abalone”, care își prezenta proprietățile luxoase din Macau pentru cei 2 milioane de urmăritori, și „Mr Bo”, care se mândrea cu stilul său de viață extravagant în fața a aproape 3 milioane de fani. Mr Bo posta adesea videoclipuri cu câinii săi transportați în genți de designer și cu Rolls-Royce-ul său personalizat, potrivit Ziare.com.
Măsurile împotriva influencerilor fac parte dintr-o campanie mai amplă inițiată de Administrația chineză pentru Spațiul Cibernetic în aprilie, menită să limiteze comportamentele care promovează un stil de viață bazat pe extravaganță și avere. Platformele online au răspuns rapid, anunțând că vor lua măsuri dure împotriva conținutului considerat ostentativ și materialist.
„Odată ce materialismul începe să se răspândească, poate avea o influență negativă asupra adolescenților… de aceea, acest trend al bogăției pe Internet trebuie oprit”, scrie Beijing News.